《拟君子有所思》
明代·石珝

朝登黄金门，暮上白玉堂。
清飙播柔弦，倏忽变炎凉。
蟋蟀吟苔砌，宵行流夜光。
云汉悬西南，星斗何纵横。
唐虞布文德，中国奏《韶》章。
群后让于朝，凤凰亦来翔。
流音激青霄，奋翮向朝阳。
万动各飞奔，赖此一人庆。
志士思丧元，贤人愿垂芳。
揽镜照容鬓，无使生秋霜。
不及少壮时，摅此忠义肠。
仰视西日速，怛然令内伤。